**Informatīvais ziņojums**

**“Par Eiropas Savienības tūrisma ministru sanāksmē par COVID -19 ietekmi uz tūrismu 2020. gada 27. aprīļa videokonferencē izskatāmajiem jautājumiem”**

2020. gada 27.aprīlī notiks neformāla Eiropas Savienības (ES) tūrisma ministru videokonference par COVID-19 ietekmi uz tūrisma nozari. Darba kārtībā plānota ministru diskusija par COVID-19 krīzes laikā identificētajiem tūrisma nozares ietekmes būtiskajiem faktoriem, tai skaitā nozares kritisko situāciju.

Tūrisms ir ļoti horizontāla, transversāla nozare, un ietekmi neapšaubāmi izjutīs arī daudzas citas nozares, piemēram, lauksaimniecība, būvniecība, finanses un tehnoloģiju pakalpojumu sniedzēji. Tūrisma nozarē zaudētās darba vietas radīs arī darbavietu zudumu daudzās citās ar tūrismu saistītās nozarēs. Tā kā tā ir galvenokārt darbaspēku ietilpīga nozare, tā ir trausla un jutīga nozare, jo īpaši situācijā, kad cilvēku drošība un drošums ir galvenie jautājumi. Tomēr, tūrisma nozare jau iepriekš ir pierādījusi savu noturību, veiksmīgi atgūdamās no vairākām krīzēm. Atbalsts tūrismam varētu nozīmēt ne tikai sniegt atbalstu esošās situācijas uzlabošanai, bet perspektīvā arī jaunu darbavietu uzturēšanai un radīšanai. Tādēļ, ņemot vērā pašreizējo ārkārtas situāciju, Eiropas Savienības (turpmāk – ES) Padomes prezidentvalsts Horvātija ir nolēmusi organizēt augsta līmeņa video konferenci tūrisma ministriem, lai apmainītos ar pieredzi un apspriestu problēmas, kas saistītas ar COVID -19 ietekmi uz tūrismu.

Pandēmija un no tās izrietošā sociālekonomiskā ietekme izraisa ne tikai Eiropas Savienības līmeņa, bet globālu problemātiku, kas prasa plašu reakciju un, galvenais, koordinētu starptautisku pārvaldību.

2020.gada 12.martā visā valsts teritorijā tika izsludināta ārkārtējā situācija no Ministru kabineta lēmuma pieņemšanas brīža 2020.gada 12.martā līdz 2020. gada 12. maijam ar mērķi ierobežot Covid-19 izplatību ārkārtējās situācijas spēkā esamības laikā (Ministru kabineta 2020. gada 12. marta rīkojums Nr. 103 "Par ārkārtējās situācijas izsludināšanu"). Saistībā ar COVID-19 izplatību pasaulē un Latvijā noteikta virkne stingru ierobežojošu pasākumu. Iekļautie nosacījumi **būtiski ietekmē tūrisma nozares darbību, jo īpaši starptautisko pasažieru pārvadājumu pārtraukšana, liedzot ceļošanas iespējas un starptautisku sasniedzamību, pārvietošanos pa teritoriju, tādējādi ietekmējot tūristu mītņu (viesnīcu, viesu māju utlm), sabiedriskās ēdināšanas (restorānu, kafejnīcu utml.) un pasākumu (kultūras, izklaides, sporta un citu atpūtas) norises vietu darbību**, faktiski samazinot saimniecisko darbību vispār vai līdz galējam minimumam. Latvijas tūrisma nozares darbība šobrīd ir pilnībā apturēta, ar to zudušas Latvijas kā tūrisma galamērķa pozīcijas Baltijas, Eiropas un arī globālā kontekstā.

Latvijā COVID-19 negatīvā ietekme izteikti redzama tūrismā, restorānu un ēdināšanas sektorā, aviotransportā, izklaides, pasākumu rīkošanas u.c. pakalpojumos. Tieši skarto nozaru pievienotā vērtība veido gandrīz 800 milj. EUR, kas ir 2,9% no IKP, t.sk. izmitināšana (0,6%), pasažieru aviopārvadājumi (0,5%), ceļojumu biroju, tūrisma operatoru rezervēšanas pakalpojumi (0,2%). Aizņemto darbavietu skaits 2019. gadā tieši skartajās nozarēs: kopā aptuveni 60 tūkstoši darbavietu jeb 7% no kopējā aizņemto darbavietu skaita, t.sk. izmitināšanas un ēdināšanas pakalpojumi (32,1 tūkstoši, 3,5%), transports un pasažieru pārvadājumi (4,7 tūkstoši, 0,5%), tūrisma un nomas pakalpojumi (4,2 tūkstoši, 0,5%), māksla, izklaide un atpūta (11,7 tūkstoši, 1,3%).

Vīrusa izraisītā krīze tiešā veidā ietekmējusi vairāk kā 3 000 mazos un vidējos uzņēmumus. Pie pilnīgas uzņēmumu dīkstāves tas nozīmē 100% apgrozījuma kritums visos tūrisma sektoros, radot zaudējumus tūrisma aģentiem un operatoriem vismaz 169 tūkst. EUR apmērā, izmitināšanas sektoram – 225 tūkst. EUR un ēdināšanas sektoram – 547 tūkst. EUR. Šī brīža prognozes liecina par katastrofālu situāciju ar darba spēka apjoma samazinājumu nozarē līdz pat 80% gan Rīgā, gan reģionos, kas kopā var sastādīt līdz par 25 280 atlaistu darbinieku. Jāņem vērā, ka nozarē ir liels mazo un mikro uzņēmumu skaits, kas nereti ir vienas ģimenes iztikas avots.

Ievērojot augstāk minēto minēto, bez problēmām, ko izraisa robežšķēršosnas aizliegumi un aviācijas nozares pakalpojumu nepieejamība, **Ekonomikas ministrija saskata riskus, primāri tūrisma operatora likviditātes problēmu gadījumā,** kas nodrošina ārvalstu tūristu faktisko piesaisti valstī, nodrošinot tūrisma kā eksporta nozares attīstību.

Komplekso pakalpojumu direktīva (iestrādāta Ministru kabineta 2018.gada 26.jūnija noteikumos Nr.380 “Noteikumi par kompleksa un saistīta tūrisma pakalpojuma sagatavošanas un sniegšanas kārtību un kompleksu un saistītu tūrisma pakalpojumu sniedzēju un ceļotāju tiesībām un pienākumiem”), nosaka tūrisma operatoram pienākumu 14 dienu laikā atmaksāt ceļotājam visu naudu par atceltu vai nenotikušu ceļojumu. Noteiktās prasības nav izpildāmas, jo tūrisma operatoriem dēļ 100% apgrozījuma krituma nav pietiekamu finanšu līdzekļu, lielākā daļa līdzekļu jau novirzīta starpatutisko saistību segšanai (sadarbības partneriem ārvalstīs – tūristu mītnes, aviokompānijām utt), kas atpakaļ naudu operatoram neatgriež, pamatojoties uz nepārvaramu varu. Tas sākotnēji bija nepieciešams arī darbības turpmākai saglabāšanai perspektīvā. Norādām, ka komplekso tūrisma pakalpojumu jomas specifiskais regulējums paredz, ka tūrisma aģentiem un operatoriem ir jāsaņem speciāla atļauja (licence), kas ļaus komplekso tūrisma pakalpojumu sniedzējiem organizēt un pārdot kompleksos tūrisma pakalpojumus jeb ceļojumus. Vienlaikus Ministru kabineta noteikumos ir paredzēts nodrošinājuma apmērs tūrisma operatoriem un saistīto tūrisma pakalpojumu sniedzējiem. Nodrošinājums ir apdrošināšanas polise vai kredītiestādes izsniegta garantija, kas ir jāsniedz visu to maksājumu atmaksāšanai, kurus veikuši ceļotāji vai kuri veikti ceļotāju vārdā, ja tūrisma pakalpojuma sniedzējs nespēj pildīt savas saistības un sniegt attiecīgos pakalpojumus. Patreizējā situācijā apdrošinātāji zaudējumus **par nenotikušajiem tūrisma operatora sagatavotajiem kompleksajiem tūrisma pakalpojumiem** neatlīdzina**.** Tādējādi šādā situācijā Ministru kabineta 2018.gada 26.jūnija noteikumu Nr.380 “Noteikumi par kompleksa un saistīta tūrisma pakalpojuma sagatavošanas un sniegšanas kārtību un kompleksu un saistītu tūrisma pakalpojumu sniedzēju un ceļotāju tiesībām un pienākumiem” 39.punktā paredzētā ceļotāju aizsardzība netiktu nodrošināta. **Attiecīgi, šie zaudējumi daļēji pēc spēkā esošā regulējuma, būtu jāsedz no valsts budžeta, ņemot vērā gadījumus, kad Direktīvas** preambulas 40.apsvērums paredz, ka “(…) Tomēr efektīvai aizsardzībai maksātnespējas gadījumā nebūtu jāņem vērā maz iespējami riski, piemēram, vairāku lielāko organizatoru vienlaicīga maksātnespēja, ja šādā gadījumā tiktu nesamērīgi ietekmētas aizsardzības izmaksas, tādējādi mazinot tās efektivitāti. Šādos gadījumos atmaksāšanas garantijas var būt ierobežotas**. “** Jāņem vērā, ka šāda situācija ir visā Eiropā ko nosaka Eiropas Parlamenta un Padomes Direktīva (ES) 2015/2302 (2015. gada 25. novembris) par kompleksiem ceļojumiem un saistītiem ceļojumu pakalpojumiem, ar ko groza Regulu (EK) Nr. 2006/2004 un Eiropas Parlamenta un Padomes Direktīvu 2011/83/ES un atceļ Padomes Direktīvu 90/314/EEK. **Ekonomikas ministrija videokonferences ietvaros piedāvā pārrunāt iespējamo risinājumu par obligātu vaučeru ieviešanu, nosakot, ka tūrisma operators naudas - pilnā neizmantotā vai atceltā ceļojuma - atmaksas vietā izsniedz vaučeru, kura derīguma termiņš ir 18 mēneši. Nauda tiek atmaksāta tajos gadījumos, ja vaučeris netiek izmantots, tas tomēr mazinātu naudas veidā izmaksājamo apmēru tūrisma operatoriem, kas attiecīgi mazinātu maksātnespējas risku. Jāatzīmē, ka šajā gadījumā netiek pilnībā ievērots Direktīvā noteiktais 14 dienu naudas atmaksas termiņš.** Tas saglābtu tūrisma operatoru un tam pakārtoto tūrisma aģentu uzņēmējdarbību, dodot iespēju operatīvi atsākt darbību pēc krīzes pārvarēšanas. Dodot iemeslu atjaunoties arī pārējiem sektoriem, kas uz vietas nodrošina viesmīlības pakalpojumus – tūristu mītnes, ēdināšanas uzņēmumu, pasākumu rīkotāji (kultūras un darījumu pasākumi) un citiem.

Savukārt, pakārtoto nozares sektoru attīstībai šobrīd palīdz kopumā ieviestie ekonomiskie atbalsta mehānismi – **dīkstāves pabalsti, izdevumi investīciju veikšanai, apgrozāmo līdzekļu finansēšanai, tai skaitā, kredītlimitu (kredītlīniju un overdraftu), finanšu līzingu un finanšu līzingu limitu finansēšanai uzņēmumiem, kuru darbību negatīvi ir ietekmējusi koronavīrusa COVID-19 izplatība, atvieglotie mehānismi, kas skar nodokļu jomu un ar darbnespēju saistītie jautājumi.**

Tāpat Ekonomikas ministrija plāno piedāvāt nozaru, tai skaitā, tūrisma nozares darbiniekiem atbalstu apmācību organizēšanai līdz diviem mēnešiem, tādējādi saglabājot darba vietas. Vienlaikus svarīgi paredzēt atbalstu darbinieku pārkvalifikācijai.

Kā redzams, kopumā pasaulē un tepat kaimiņvalstīs tiek sperti jau nākamie soļi. Lai saglābtu tūrisma nozares tieši ietekmētos sektorus, globālā kontekstā uzlabojumus ietekmētu pakāpeniska cilvēku kustības atļaušana pāri robežām. Tādēļ ir nepieciešams domāt par turpmāko darbību, lai nodrošinātu ekonomikas atveseļošanos pēc iespējas ātrāk. Vasaras sezonā tūrismam viennozīmīgi jāatvēl visi resursi **vietējā tūrisma pieprasījuma radīšanai**, lai veicinātu uzņēmumu izkļūšanu no aboslūta apgrozījuma krituma stāvokļa un dotu ekonomisko pievienoto vērtību tieši nacionāla rakstura vietējiem uzņēmumiem. Attiecīgi Ekonomikas ministrijas padotībā un par tūrisma politikas īstenošanu atbildīgā Latvijas Investīciju un attīstības aģentūra jau strādā pie **vietējā tūrisma piedāvājuma veicināšanas pasākumiem**, pārplānojot gan iecerētās aktivitātes, gan paredzot izmaiņas arī līdz šim plānoto finanšu līdzekļu (valsts budžeta un ES struktūrfondu) novirzīšanai tam. Šim atbalstam, ko raksturo īstermiņa risinājumi, paralēli tiek plānots (pie patreizējās situācijas tas varētu būt rudens periods), uzsākt **ārējo tirgu apgūšanu.** Taču jāņem vērā, ka pēc krīzes visas Eiropas Savienības dalībvalstis īstenos līdzīgus pasākumus, tādēļ ir svarīgi paredzēt atbilstošus finansiālos līdzekļus un precīzas, mērķorientētas aktivitātes.

Krīzes apstākļos spilgti izgaismojusies digitalizācijas svarīgā loma, kas sociālās un fiziskās distancēšanās un ierobežojumu laikā būtiski atvieglo gan cilvēkiem iespējas attālināti iegādāties arī viesmīlības pakalpojumus (piemēram, ēdināšanas piegādes, veikt savlaicīgas rezervācijas, lai uzņēmumi varētu plānot nākotnes ieņēmumus), gan arī uzņēmējiem pašiem turpināt strādāt. Līdz ar to, jaunā plānošanas perioda perspektīvā, digitalizācijas loma un tai paredzētais atbalsts tūrismā ir būtisks, neskatoties uz nozres specifisko un darbietietilpīgo raksturu. Sekmīgi vadīti digitizācijas procesi rada pievienoto vērtību darba spēka produktivitātei, kas Latvijas tūrisma nozares reģionālajā tūrisma darbībā nav sasniedzis vēlamo stadiju.

Ir būtiski, lai tiktu sperti visi nepieciešamie īstermiņa un ilgtermiņa soļi, lai novērstu tūrisma nozares darbības apstāšanos ilglaicīgumu.

Delegācijas vadītājs: **Jurģis Miezainis**, Ekonomikas ministrijas parlamentārais sekretārs

Iesniedzējs: ekonomikas ministrs J.Vitenbergs

Vīza: valsts sekretāra p.i. E. Valantis

I.Kalniņa, 67013162

ilona.kalnina@em.gov.lv